Hankija nimi: Narva-Jõesuu Linnavalitsus

Riigihanke nimetus: Koolitranspordi teenuse osutamine Narva-Jõesuu-Narva-Sinimäe-Sillamäe liinil, viitenumber: 293238
Tehniline kirjeldus
1. Üldine selgitus

Käesoleva riigihanke tehniline kirjeldus on koostatud eesmärgiga määrata tingimused koolitranspordi teenuse osutamisel, so õpilaste liiniveol, Narva-Jõesuu-Narva-Sinimäe-Sillamäe liinil ja nõuded kasutatavatele bussidele, teenuse osutamisele ning bussijuhtidele.

Kõikide tehnilises kirjelduses käsitlemata jäänud asjaolude lahendamisel tuleb lähtuda hanke alusdokumentide muudest osadest (eelkõige hankelepingu projektist), kehtivatest õigusaktidest ja normdokumentidest, hankija eesmärgist ning heast tavast. 
Lisaks käesolevas tehnilises kirjelduses esitatud nõuetele, on hankelepingu täitmise tingimused kirjeldatud hankelepingu projektis.

Pakkumuse maksumus esitatakse pakkumuse esildise vormil ning kogumaksumusena e-riigihangete keskkonna vormil.

Pakkumuse esildise vormis tuleb teenuse maksumus esitada marsruudikilomeetri hinnana ja pakkumuse kogumaksumusena ilma käibemaksuta ja koos käibemaksuga.

Teenuse eest tasumine toimub igakuiselt tegelike vedude marsruudikilomeetrite ja marsruudikilomeetri hinna alusel. Hankija võib muuta vedude mahtu, sh tellida lisavedusid marsruudikilomeetri hinna alusel kuni 10% hankelepingu maksumusest.

2. Riigihanke eesmärk, maht ja tähtaeg 
Hankija soovib leida õpilaste liiniveo teenuse osutajat Narva-Jõesuu-Narva-Sinimäe-Sillamäe liinil vedaja Sinimäe Põhikooli õpilaste veoks ca 22 kuuks (orienteeruvalt alates 01.09.2025 kuni 8. juuni 2027). Juhul, kui hankemenetlus ei võimalda nimetatud tähtajaks lepingut sõlmida, on teenuse osutamise alguskuupäevaks lepingu sõlmimisele järgneva nädala esimene tööpäev. Vedusid ei toimu  Haridus- ja teadusministri määrusega kehtestatud koolivaheaegadel, puhkepäevadel ja riiklikel pühadel. 
Bussiveo maht on järgmine:

Koolitranspordi mahu arvestamisel lähtutakse ühe veopäeva transpordi marsruudikilomeetritest, veopäevade arvust hankelepingu perioodil ning maht on antud 21 kuu ja 13 päeva peale. Hankelepingu perioodil on vedu eeldatavalt 350 koolipäeval, ühe veopäeva marsruudikilomeetreid on 132 km, so kogu hankelepingu perioodil on transporditeenuse maht 46 200 km. Hankija võib muuta vedude mahtu, sh tellida lisavedusid kuni 10% ulatuses.
Koolitranspordi marsruut on hommikul suunal Narva-Jõesuu-Narva-Olgina-Soldina-Peeterristi-Puhkova-Laagna-Sinimäe-Sillamäe-Sinimäe ja pärastlõunal suunal Sinimäe-Sillamäe-Sinimäe-Laagna-Puhkova-Peeterristi-Soldina-Olgina-Narva-Narva-Jõesuu. Marsruut ja peatused kellaajaliselt on toodud tehnilise kirjelduse lisa 1 Sõiduplaanis.

Sõitvate kooliõpilaste arv marsruudil Narva-Jõesuu-Sinimäe-Narva-Jõesuu on ligikaudu 50 õpilast ja marsruudil Sillamäe-Sinimäe-Sillamäe ligikaudu 25 õpilast. Bussiveol tohib vedada ainult hankija määratud sõitjaid. Muid isikuid ei tohi bussis olla.

Veomahtude muutmine. Hankijal on õigus muuta hankelepingu täitmise ajal veomahtusid ja veograafikut, teatades sellest vedajale ette vähemalt viis päeva, etteteatamise tähtaeg võib erandkorras olla ka lühem. Käesolevate hankedokumentide tingimustest erineva, kogu veomahu oluline suurendamine või vähendamine (üle 10 % kogumahust) on lubatud vaid kokkuleppel vedajaga. 

3. Nõuded bussidele ja tehnilisele teenindusele

Bussiveol kasutatavad bussid peavad vastama ühistranspordiseaduse § 45 nõuetele, sobivad kasutamiseks kooliõpilaste bussiveoks, sõidukite tehnoseisund vastab Majandus- ja kommunikatsiooniministri 13. juuni 2011 määruse nr 42 “Mootorsõiduki ja selle haagise tehnonõuded ning nõuded varustusele” nõuetele. 

Pakkuja omandis või kasutuses peavad olema hanke teostamiseks vajalikud, tehniliselt korras ja kooliõpilaste bussiveoks sobivad bussid või on sõlmitud busside kasutamiseks või omandamiseks vastavad eellepingud. Pakkuja esitab andmed hankelepingu täitmisel kavandatavate busside kohta pakkumuse esildises. Kui hankelepingu täitmiseks vajalikud bussid ei ole pakkuja omandis või lepinguga üle antud tema kasutusse, siis esitab pakkuja koopia bussi omandamiseks või kasutamiseks sõlmitud eellepingust.

Pakkujal peab olema teenuse osutamiseks vähemalt 1 buss igapäevaseks kooliõpilaste veoks ja vähemalt 1 asendusbuss või asendusbussid. Busside suurus peab vastama õpilaste arvule (põhibussil mitte vähem kui 50 istekohta) ning peab tagama õpilaste nõuetekohase veo. Asendusbussina võib kasutada ka mitut väikebussi, kuid sel juhul peab istekohtade arv kokku olema mitte vähem kui 50 istekohta. Busside vanus ei tohi  ületada põhibussil 15 (viisteist) asendusbussi(de)l 20 (kakskümmend) aastat arvates Riikliku sõidukite registri esmase registreerimise aastast pakkumuse esitamisel ja kogu hankelepingu täitmise ajal. Põhibussi nõuetele mittevastavat asendusbussi või busse võib kasutada mitte rohkem kui kahel järjestikusel päeval ja mitte rohkem kui kuuel korral õppeaasta jooksul. 

Buss peab vedudel olema varustatud:

1) liiniveo nimetuse sildiga bussi küljel ja bussi ees.
3) töökorras sõitjate salongi kütteseadmete ja konditsioneeriga, mis tagab salongi temperatuur suletud uste korral, vahemikus +10° C (sügis-talvisel ajal) ja mitte üle +25° C (kevad-suvisel ajal);

4) töökorras valgustusega, pimedal ajal peab ühissõiduki salongis olema töökorras vähemalt 85% ettenähtud valgustitest;

5) istmekatted peavad olema terved ja puhtad;

6) kehtiva teabega bussi sisenemise ja väljumise kohta;

7) bussidele paigaldatud reklaam ei tohi katta akna pinda rohkem, kui 15% ulatuses ning segada aknast väljavaadet ja busside täituvuse määramist.

8) bussidel peab olema vähemalt 2 teenindusust (väikebussil 1 uks);
9) kolme punkti turvavööd;
10) bussidel peab olema invavalmidus (uksest sisenemine ja ratastooli koht); 
Bussil peab olema sisenemiseks ratastooli tõstuk või ratastooli ramp ja koht ratastooliga veoks.
11) bussid on varustatud alkolukkudega.
Bussid peavad olema liinile sõites nii seest kui väljast puhtad ja korrektse välimusega (s.h roosteplekkideta, märgatavate värviparandusteta kerel, korras istmed jne).
Pakkuja esitab andmed busside kohta pakkumuse esildises ja busside tehnilise vastavuse vormil.

4. Nõuded veokorraldusjuhile ja bussijuhtidele
Pakkujal peab olema teenuse osutamiseks kehtiv sõitjateveo tegevusluba või võrdväärne luba ja pädev veokorraldusjuht (vedude eest vastutav isik). Hankija kontrollib sõitjateveo tegevusloa olemasolu ja veokorraldusjuhi pädevust majandustegevuse registri andmetest.

Ühistransporditeenuse korraldamisel peab veokorraldusjuht olema hea mainega ja ametialaselt pädev ning vastama ühistranspordiseaduse § 44 nõuetele. Veokorraldusjuhti peetakse pädevaks, kui ta omab pädevuse tunnistust. Veokorraldusjuht peab valdama eesti ja vene keelt suhtlustasemel. 
Bussijuhid

Pakkujal peab olema kasutada piisaval hulgal bussijuhte nõuetekohase sõitjateveo teostamiseks ja nende erialane kvalifikatsioon peab vastama Eestis kehtivate õigusaktide vastavatele nõuetele. Bussijuht peab valdama eesti ja vene keelt, võõrkeelena tuleb eesti keelt osata vähemalt B1 tasemel. (Alus VV määrus 20.06.2011 nr 84 „Ametniku, töötaja ning füüsilisest isikust ettevõtja eesti keele oskuse ja kasutamise nõuded“ § 7 punkt 10) Pakkuja peab tagama bussijuhi äraolekul või töövõimetuse korral bussijuhi asendamise pädeva bussijuhiga, et oleks tagatud lepingu täitmine.

Soovitav on, kui lepingu täitmisel on bussijuht läbinud reguleerija koolituse I astme (lasterühma saatja).
5. Nõuded teenuse osutamisele

Pakkuja (vedaja) peab kasutama busse, millede sõitjakohtade arv on piisav õpilaste graafikujärgseks häireteta teenindamiseks ning tagama õpilaste veo vastavalt Eesti Vabariigis kehtivatele õigusaktide nõuetele ja hanke alusdokumentide tingimustele.

Õpilasi transportides teel juhtunud rikke või avarii korral tuleb jõuda asendusbussiga rikke kohta ühe tunni jooksul.

Bussijuhid peavad oskama suhelda õpilastega eesti ja vene keeles. Suhtlemine lastega peab olema sõbralik. Probleemsetest olukordadest või konfliktsituatsioonist teatakse tellija esindajale või poolte kokkuleppel kooli esindajale. Õpilaste veol tuleb järgida laste bussi sisenemise ja bussist väljumise ning sõidutee ületamise ohutust. Õpilaste turvavööd peavad olema kinnitatud.
Vedude kvaliteedinõuded

Bussiveo kvaliteeti hinnatakse vastavate kontrollimistega. Tellija ei pea kontrollimistest pakkujale (vedajale) ette teatama. Kontrollimise käigus koostatakse vajadusel akt, millele kirjutavad alla tellija esindaja ja vedaja esindaja (bussijuht vm). Aktis näidatakse ära kontrollitud bussi number ning bussiveo kvaliteedi hindamisel esinenud puudused (vt hankelepingu projekt).

Bussi saabumisel vedaja süül sihtpunkti või väljumisel peatusest enam kui 15 minutit hiljem, loetakse hanke tingimuste (lepingu) rikkumiseks, millisel juhul tellijal on õigus määrata leppetrahv.

Vedaja peab korraldama sõitjate kontrolli bussis.

Tellijal on õigus nõuda igakuiseid bussiveoteenuse aruanded töömahu kohta ning muud informatsiooni teenuse osutamise läbipaistvuse tagamiseks.

6. Liini kirjeldus:

vt Tehnilise kirjelduse lisa 1 Sõiduplaan

Pakkuja esitab kinnituse sõiduplaaniga nõustumise kohta (allkirjastab sõiduplaani vormi Tehnilise kirjelduse lisa 1).

